32003R1213
L 169/27
JURNALUL OFÍCIAL AL UNIUNII EUROPENE
REGULAMENTUL (CE) NR. 1213/2003 AL COMISIEI
din 7 iulie 2003
de modificare a anexei I la Regulamentul (CE) nr. 304/2003 al Parlamentului European și al Consiliului privind exportul și importul de produse chimice periculoase
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul de produse chimice periculoase (1), în special articolul 22 alineatul (1),
întrucât:
(1)
Regulamentul (CE) nr. 304/2003 pune în aplicare Convenția de la Rotterdam privind procedura de consimțământ prealabil în cunoștință de cauză (procedura PIC) pentru anumite produse chimice și pesticide periculoase comercializate la nivel internațional, semnată la 11 septembrie 1998 și aprobată de Comunitate prin Decizia 2003/106/CE a Consiliului (2). Până la intrarea în vigoare a convenției menționate anterior, Regulamentul (CE) nr. 304/2003 pune, de asemenea, în aplicare procedura PIC provizorie instituită printr-o rezoluție privind dispozițiile provizorii prevăzute în Actul final al conferinței diplomatice în cursul căreia a fost adoptată convenția.
(2)
Anexa I la Regulamentul (CE) nr. 304/2003 este formată din trei părți, care conțin lista produselor chimice supuse procedurii de notificare la export, lista produselor chimice care îndeplinesc criteriile prevăzute pentru a fi supuse notificării PIC și lista produselor chimice supuse procedurii PIC, în temeiul convenției de la Rotterdam.
(3)
În urma revizuirii actelor normative cu caracter definitiv adoptate recent, în temeiul legislației comunitare pentru interzicerea sau limitarea strictă a anumitor produse chimice, ar trebui adăugat un număr de produse chimice la listele de produse chimice din părțile 1 și 2 din anexa I la Regulamentul (CE) nr. 304/2003.
(4)
Comitetul interguvernamental de negociere al convenției a decis, în cadrul celei de-a noua sesiuni, desfășurate între 30 septembrie și 4 octombrie 2002, că produsul chimic monocrotofos ar trebui, de asemenea, să fie supus procedurii PIC provizorii. Prin urmare, monocrotofosul ar trebui adăugat la lista produselor chimice care figurează în partea 3 din anexa I la Regulamentul (CE) nr. 304/2003, iar rândul corespunzător din partea 1 ar trebui să fie modificat.
(5)
Anexa I la Regulamentul (CE) nr. 304/2003 ar trebui să fie modificată în consecință.
(6)
Măsurile prevăzute în prezentul regulament sunt în conformitate cu avizul comitetului instituit în temeiul articolului 29 din Directiva 67/548/CEE a Consiliului (3), astfel cum a fost modificată prin Regulamentul (CE) nr. 807/2003 (4),
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 304/2003 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 iulie 2003.